Sjef vermoor glo vervreemde vrou, kinders op Kersdag | Maroela Media
Anthony Milan Ross. (Foto: Maricopa County Sherriffs-kantoor via AP)
'n Amerikaanse vegan-sjef en motiveringspreker is Maandagaand in hegtenis geneem nadat hy glo sy vrou en twee kinders op Kersdag doodgeskiet het.
Anthony Milan Ross (45) het 90 minute voor die beweerde moorde 'n roerende video van hom en sy 11-jarige seun op Facebook geplaas. In die video sing die twee "Santa Claus is Coming to Town".
Ross is in Phoenix, Arizona, by sy woonstelblok in hegtenis geneem ná 'n ses uur lange polisie-operasie wat uiteindelik op 'n skietgeveg uitgeloop het. Ross is nie tydens die skietgeveg beseer nie. Hy staan tereg op drie aanklagte van moord asook 'n aanklag van aanranding van 'n polisiebeampte met die doel om ernstig te beseer.
Volgens The Daily Mail het ooggetuies aan die polisie gesê hulle het gesien hoe Ross sy vervreemde vrou, Iris Ross (38), skiet terwyl sy van hom probeer weghardloop het.
Toe hulle besorg oor Iris uitvra, het Ross glo sy wapen op hulle gerig voordat hy na sy woonstel teruggekeer het. Volgens die ooggetuies het hulle daarna twee of drie skote uit die woonstel gehoor, het die polisie gesê.
Polisiebeamptes het op Kersdag teen 16:00 op die toneel aangekom en Iris se liggaam buite die woonstelblok aangetref. Volgens hofrekords het Iris Ross in Junie vir 'n egskeiding gedagvaar. Die twee kinders, Nigel (11) en Anora (10 maande), is dood in die woonstel aangetref. Ross woon op 'n ander dorp en was ten tyde van die voorval in Phoenix om by die kinders te kuier vir Kersfees. Die motief vir die moorde is nie duidelik nie.
Iris Ross, Anthony Milan Ross en Nigel Ross in gelukkiger tye. (Foto: Facebook)
Volgens Iris se suster, Mary Wogas, ly Ross aan depressie. "Ek het Maandag teen 14:52 twee teksboodskappe van Ross ontvang," het sy aan ABC 15 gesê. "Die eerste een het gelui: 'Ek het Iris en die kinders pas vermoor'. Die tweede een het gelui: 'Met 'n pistool.' Ek het geweet die man was baie onstabiel. Hy het 'n baie, baie donker kant gehad. Ek het net nie geweet dit is só donker nie."
Ross is in die koswêreld algemeen as Milan bekend en het bekendheid verwerf toe hy in sy 20's heelwat gewig verloor het toe hy 'n vegan-dieet begin volg het.
Hy het daarna 'n sjef geword en begin skryf en inspirerende video's gemaak oor sy fisieke transformasie en nuwe leefstyl. Hy is ook saam met talle ander bekendes soos regisseur James Cameron en die akteur Samuel L. Jackson te sien in 'n vollengte dokumentêr oor die vegan-leefstyl.
Ross se aanhangers het op sosiale media hul misnoeë en skok oor die ontstellende nuus uitgespreek. Sy Facebook-profiel het meer as 6 200 volgelinge bygekry sedert nuus van die tragedie begin versprei het.
Jare lange beste vriende toe eintlik broers
MM, laaste paragraaf: misnoë
Maroela het verander in draers van slegte nuus, ons moet nou al tot amerikaanse moordnuus aanhoor.
Wel, in dié geval spreek ek my misnoë uit omdat woorde se spellings oornag verander. Dis uiters verwarrend vir oud en jonk.
Almal karring oor spelling. Hier het 'n hartseer ding gebeur. Ek kan my nie indink hie daardie mense gevoel het van vrees voor hy hulle afgemaai het nie. Plaas het hy net homself geskiet en hulle in vrede gelos!!!
Ja…tipies..van ons ou nasie…kla oor strooi…mis die hele ou prentjie…gaan tekere oor spelling…haha…ek het seker ook iets verkeerd gespel..dit kan darem die ou simpel spul iets gee om oor te praat…kla gatte